Hans Kristian Skibby (DF), 2010-01-28:
Som flere før mig har været inde på, kan man jo sige, at vi nu står her igen og har nogenlunde den samme principielle diskussion netop om problematikken med de inddrivelser, som ikke er kommet i hus.
Nogle mener så, at hele miseren ligger i, at opgaven pr. 1. november 2005 helt og holdent er blevet overflyttet til SKAT, og så er der andre, der mener, at en del af problemerne måske ligger i, at der er blevet lidt længere mellem kronerne ude i samfundet, og at det så også betyder, at der er folk, som har sværere ved at overholde deres skattemæssige forpligtelser.
Men hånden på hjertet: Man må jo også erkende, at der selvfølgelig er nogle problemer, som der skal kigges på, og det var også en af konklusionerne, dengang vi sidst havde en debat om det i forbindelse med et beslutningsforslag her i Folketinget den 10. november 2009, hvor forslaget fra Socialdemokraterne var, at opgaven helt og holdent, hundrede procent, skulle tilbage til kommunerne.
Det forslag, vi har i dag,
Fra Dansk Folkepartis side har vi fuld tillid til den måde, som det bliver håndteret på i øjeblikket, men vi vil samtidig også gerne i dag gentage vores kritik af, at der er nogle problemstillinger omkring aktiviteterne hos SKAT.
Ministeren har tidligere været inde på, at det skyldes edb-problemer osv., og den kender vi jo godt, men vi er selvfølgelig nødt til at være sikre på, at der er en styring af opgaverne, og at de penge også kommer tilbage i kommunernes lommer, når der kommer en bedre inddrivelsesproces hos SKAT.
Og det er noget, som vi selvfølgelig meget gerne vil se skatteministeren agere på og også komme med konkrete initiativer til, nemlig: Hvad kan vi gøre for at forbedre indsatsen med hensyn til restancer på skat?
Det, der er problemet ved blot at sige, at så lad os da gøre det, der står her i forslaget, nemlig give fuld refusion fra dag et, er, sådan som andre har sagt før mig, at det er noget, der vil gøre, at kommunernes incitament til selv at sørge for at prøve at inddrive pengene ved almindelig regningsdækning, girofremsendelser osv. vil blive meget, meget lille.
Og det er så noget, som man, om jeg så må sige, vil gå endnu mere i hundene med, hvis man alligevel kan sige: Nå, men pyt med, om pengene kommer nu eller om 5 år, for vi får jo alligevel beløbet tilbageført 100 pct. fra staten.
En anden ting, som jeg synes er grundlæggende og også er værd at tage med i den her diskussion, er netop spørgsmålet om det her med: Hvordan foregik det tidligere?
Der kan vi jo, hvis vi kigger på det, se, at det var sådan, at der var en lang række mindre virksomheder og også private, som skattependlede fra den ene kommune til den anden, og når man begyndte at mærke, at det brændte lidt i den ene kommune, ja, så kunne man flytte til et andet sted i landet, og så kunne man prøve sig lidt frem igen.
Det er jo ikke en måde at tilrettelægge skatteinddrivelser på; det skal selvfølgelig garanteres, at både borgere og virksomheder får nøjagtig den samme procedure, den samme service og de samme krav, uanset hvor man bor i Danmark.
Det ville selvfølgelig ikke være muligt, hvis vi sådan bare uden videre gik tilbage til det gamle system, hvor opgaven lå decentralt i kommunerne.
Jeg synes også, det lige er værd at nævne, inden jeg afslutter, at vi, hvis vi kigger på inddrivelsen, i nogle af de svar, der har været sendt, bl.a. til hr. Flemming Bonne, fra skatteministeren, kan se, at der ligger tal på, at der faktisk også helt tilbage i år 2000 var massive problemer med at få inddrevet skatter hos borgere og virksomheder, også arbejdsmarkedsbidrag osv.
Så det er jo ikke nogen ny problemstilling, at der er store problemer med at få folk til at betale til tiden.
Men begge dele er jo selvfølgelig noget, som man skal kigge på.
Men Dansk Folkeparti kan ikke tilslutte sig det fremsatte beslutningsforslag om en refusion på 100 pct.
Jeg sagde faktisk også, at vores ordfører, allerede da vi havde debatten den 10. november sidste år – det er ikke mange måneder siden, skulle jeg hilse at sige – også sagde, at det her selvfølgelig er en opgave, som skal prioriteres langt, langt højere.
Vi skal sikre en højere grad af effektivitet, og vi skal sikre, at kommunerne får deres penge.
Men det nytter jo ikke at gøre det omvendt ved at sige: Jamen lad os da så endelig flytte hele opgaven tilbage til andre steder i samfundet, lade kommunerne få det tilbage decentralt igen.
For så står vi med mange andre administrative problemstillinger, ny edb osv., hvor kommunerne skal gøre tingene decentralt i stedet for som nu, hvor vi prøver at effektivisere det ved at lægge tingene sammen.
Det nytter jo ikke noget, og det synes jeg faktisk også jeg var rimelig klar i mælet om, vil jeg sige til hr. Rasmus Prehn.
Så jeg køber simpelt hen ikke argumentationen om, at Dansk Folkeparti bare skulle sige: Pyt med det, sådan er det jo bare.
Det er overhovedet ikke noget, som er dagsordenen for os.